Lone Møller (S), 2003-03-20:
Også jeg skal takke for ministerens positive udmeldinger.
Jeg er også enig i hr. Eyvind Vesselbos bemærkninger om, at det er rart, at vi ikke kun skal drøfte økonomi.
Men når vi ser på, hvordan musiklivet rent faktisk er blevet beskåret, og at der også efter ministerens opfattelse skal ske en masse nye tiltag, vil det jo uvægerlig også komme til at dreje sig om økonomi på et eller andet tidspunkt.
Ord alene og handlinger gør det ikke.
I dag er det jo sådan, at der ikke findes mange mennesker i Danmark, som ikke er berørt af musik på den ene eller den anden måde.
Langt de fleste af os er musikforbrugere, men også en stor del af den danske befolkning er udøvende musikere.
Den gruppe mennesker er vokset konstant gennem de seneste årtier.
Faktisk er der i dag flere mennesker, der dyrker musik, end der dyrker idræt, og det er mange.
Alligevel har vi jo set, at den del af Kulturministeriets budget, der er gået til musik, er blevet kraftigt beskåret i de sidste par finanslove.
Derfor blev også jeg glad, da jeg hørte kulturministeren melde ud ved årets musikmesse i Cannes, at nu skulle vilkårene forbedres.
Det må jeg sige, der også er brug for på grund af de nedskæringer, der har været.
Det er for Socialdemokratiet vigtigt, at hele den musiske fødekæde bliver styrket i årene fremover.
Hvis den danske musiks fremtidige udvikling skal sikres, er det nødvendigt, som det allerede er sagt, at der bliver satset hele vejen fra daginstitutioner over de kommunale musikskoler til konservatorierne og de danske spillesteder.
I løbet af de sidste 10 år er både antallet af musikskoler og antallet af elever på musikskolerne vokset kraftigt, men den udvikling er desværre ikke fulgt op med øgede bevillinger.
Tværtimod er refusionsprocenten til lærerlønsudgifterne blevet sat ned år efter år.
På trods af at loven giver mulighed for en refusion på op til 25 pct., er vi i dag helt nede på 15,9 pct., og det ser vi i Socialdemokratiet meget gerne løftet. Vi synes også, det er utrolig vigtigt at få kigget på musikskolernes mulighed for bedre talentpleje, samtidig med at også den brede undervisning hele tiden styrkes.
Derfor bør en eventuel kommende talentpleje på musikskolerne sikres gennem særskilte bevillinger, således at den brede undervisning ikke sættes over styr.
Jeg har også fået en del henvendelser om, at den maksimale aldersgrænse på 25 år for undervisning på musikskolerne er en blokering, og det var måske også noget, man kunne kigge på, sådan at vi sikrer
, at de unge mennesker ikke dropper ud, når først de er kommet i gang
Men den musiske fødekæde går langt videre end blot til musikskolerne.
Vi er nødt til at kigge på hele uddannelsessystemet, også i samarbejde med undervisningsministeren.
Det betyder, at lærere og pædagoger skal uddannes bedre, så de er i stand til at give en kvalificeret undervisning til vores børn.
Det er i hvert fald bemærkningerne, også hvis vi kigger på rapporten om den klassiske fødekæde, at musikundervisningen i folkeskolen og ungdomsuddannelserne skal have nogle bedre vilkår.
Vi ser også gerne, at man får satset mere på et samarbejde mellem musikskoler og de musiske skoler, sådan at andre kreative fag kan komme ind under det, der hedder musik
i al almindelighed
Vi skal dog sørge for, hvis vi styrker de musiske skoler, at de får deres egen økonomi.
Vilkårene for de udøvende musikere skal forbedres.
Der skal sættes ind på en række punkter.
Der bør være støtte til både små og mellemstore regionale spillesteder.
Det er svært i dag.
Der skal sikres både driftsstøtte og honorarstøtte, som er af stor betydning både for dem, der skal udøve musikken, og for tilhørerne.
Også de danske produktionsmiljøer bør styrkes, og der har vi jo set, at ministeren har udtalt, at han ikke er håndsky over for at gøre det muligt for musikere at tjene penge.
Det er vi bestemt heller ikke i Socialdemokratiet.
Vi mener også, det er en god idé.
Men vi mener også, at ministeren, som jo ikke er erhvervsminister, men kulturminister, bør være meget opmærksom på - og det er vigtigt for os - at dansk musik ikke blot er en handelsvare, selv om det ikke gør det dårligere, hvis også vi kan gøre os gældende på det punkt.
Så vi ser også hen til en styrkelse af musiklivet generelt i Danmark.